CELEX: 32018R0285
Language: sk
Date: 2018-02-26 00:00:00
Title: Nariadenie Rady (EÚ) 2018/285 z 26. februára 2018, ktorým sa mení nariadenie (EÚ) 2017/1509 o reštriktívnych opatreniach voči Kórejskej ľudovodemokratickej republike

27.2.2018   
            
            
               SK
            
            
               Úradný vestník Európskej únie
            
            
               L 55/1
            
         NARIADENIE RADY (EÚ) 2018/285
   z 26. februára 2018,
   ktorým sa mení nariadenie (EÚ) 2017/1509 o reštriktívnych opatreniach voči Kórejskej ľudovodemokratickej republike
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na rozhodnutie Rady (SZBP) 2016/849 z 27. mája 2016 o reštriktívnych opatreniach voči Kórejskej ľudovodemokratickej republike a o zrušení rozhodnutia 2013/183/SZBP (1),
   so zreteľom na spoločný návrh vysokého predstaviteľa Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               Nariadením Rady (EÚ) 2017/1509 (2) nadobúdajú účinnosť opatrenia stanovené v rozhodnutí (SZBP) 2016/849.
            
         
               (2)
            
            
               Bezpečnostná rada Organizácie Spojených národov (ďalej len „BR OSN“) prijala rezolúciu č. 2397 (2017), v ktorej vyjadrila vážne znepokojenie v súvislosti s odpálením balistickej rakety 28. novembra 2017 Kórejskou ľudovodemokratickou republikou (ďalej len „KĽDR“). BR OSN potvrdila, že šírenie jadrových, chemických a biologických zbraní, ako aj ich nosičov, predstavuje hrozbu pre medzinárodný mier a bezpečnosť, a uložila nové opatrenia voči KĽDR. Týmito opatreniami sa ďalej posilňujú reštriktívne opatrenia uložené rezolúciami BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2371 (2017) a č. 2375 (2017).
            
         
               (3)
            
            
               BR OSN rozhodla okrem iného posilniť zákaz vývozu ropných produktov a uložiť zákaz dovozu potravinových výrobkov, strojov a prístrojov, elektrických zariadení, zeminy a kameňov KĽDR; zákaz vývozu priemyselných zariadení, strojov a prístrojov, dopravných vozidiel a priemyselných kovov do KĽDR; a ďalšie námorné reštriktívne opatrenia.
            
         
               (4)
            
            
               Komisia by mala byť splnomocnená meniť zoznamy potravín a poľnohospodárskych výrobkov; strojov a prístrojov a elektrických zariadení; zeminy a kameňov vrátane magnezitu a magnézie; dreva; plavidiel; a priemyselných strojov a prístrojov, dopravných vozidiel a železa, ocele a ostatných kovov na základe rozhodnutí sankčného výboru alebo BR OSN a aktualizovať číselné znaky kombinovanej nomenklatúry uvedené v prílohe I k nariadeniu Rady (EHS) č. 2658/87 (3).
            
         
               (5)
            
            
               S cieľom zabezpečiť jednotné uplatňovanie námorných opatrení uvedených v rezolúcii BR OSN č. 2397 (2017) je vhodné vytvoriť novú prílohu XVIII k nariadeniu (EÚ) 2017/1509 zahŕňajúcu plavidlá, o ktorých má Rada dôvod domnievať sa, že boli zapojené do činností alebo na prepravu položiek zakázaných podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2371 (2017), č. 2375 (2017) alebo č. 2397 (2017).
            
         
               (6)
            
            
               Právomoc meniť zoznam plavidiel nachádzajúci sa v prílohe XVIII k nariadeniu (EÚ) 2017/1509 by mala vykonávať Rada, aby sa zabezpečil súlad s postupom prijímania a zmeny zoznamu plavidiel nachádzajúceho sa v prílohe VI k rozhodnutiu (SZBP) 2016/849.
            
         
               (7)
            
            
               Tri osoby a jeden subjekt označené BR OSN by mali byť odstránené zo zoznamu osôb a subjektov označených samostatne Radou nachádzajúceho sa v prílohe XV k nariadeniu (EÚ) 2017/1509.
            
         
               (8)
            
            
               Rozhodnutím Rady (SZBP) 2018/293 (4) sa zmenilo rozhodnutie (SZBP) 2016/849 v záujme uvedenia nových opatrení uložených rezolúciou BR OSN č. 2397 (2017) do účinnosti.
            
         
               (9)
            
            
               Tieto opatrenia patria do rozsahu pôsobnosti zmluvy a preto je na ich vykonávanie, predovšetkým v snahe zabezpečiť ich jednotné uplatňovanie vo všetkých členských štátoch, potrebné regulačné opatrenie na úrovni Únie.
            
         
               (10)
            
            
               Nariadenie (EÚ) 2017/1509 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Nariadenie (EÚ) 2017/1509 sa mení takto:
   
               1.
            
            
               Článok 16a sa nahrádza takto:
               „Článok 16a
               1.   Zakazuje sa priamo alebo nepriamo dovážať, nakupovať alebo prevádzať z KĽDR morské plody vrátane rýb, kôrovcov, mäkkýšov a ostatných vodných bezstavovcov vo všetkých formách, uvedené v prílohe XIa bez ohľadu na to, či majú alebo nemajú pôvod v KĽDR.
               2.   Zakazuje sa priamo alebo nepriamo nakupovať alebo prevádzať rybolovné práva KĽDR.“
            
         
               2.
            
            
               Články 16d, 16e a 16f sa nahrádzajú takto:
               „Článok 16d
               Zakazuje sa priamo alebo nepriamo predávať, dodávať, prevádzať alebo vyvážať do KĽDR všetky rafinované ropné produkty uvedené v prílohe XId bez ohľadu na to, či majú alebo nemajú pôvod v Únii.
               Článok 16e
               1.   Odchylne od článku 16d môžu príslušné orgány členských štátov povoliť transakcie s rafinovanými ropnými produktmi, ktoré sú určené výlučne na humanitárne účely, za predpokladu, že sú splnené všetky tieto podmienky:
               
                           a)
                        
                        
                           transakcie nezahŕňajú fyzické osoby alebo subjekty, ktoré sú spojené s jadrovým programom alebo programom balistických rakiet KĽDR alebo inými činnosťami zakázanými podľa rezolúcie BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2371 (2017), č. 2375 (2017) alebo č. 2397 (2017) vrátane osôb, subjektov a orgánov uvedených v prílohách XIII, XV, XVI a XVII;
                        
                     
                           b)
                        
                        
                           transakcia nesúvisí s vytváraním príjmov pre jadrový program alebo program balistických rakiet KĽDR alebo pre iné činnosti zakázané podľa rezolúcie BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2371 (2017), č. 2375 (2017) alebo č. 2397 (2017),
                        
                     
                           c)
                        
                        
                           sankčný výbor neoznámil členským štátom, že sa dosiahol súhrnný ročný limit 90 % a
                        
                     
                           d)
                        
                        
                           dotknutý členský štát každých 30 dní informuje sankčný výbor o objeme vývozu a poskytuje informácie o všetkých stranách transakcie.
                        
                     2.   Dotknutý členský štát informuje ostatné členské štáty a Komisiu o každom povolení udelenom podľa odseku 1.
               Článok 16f
               Zakazuje sa priamo alebo nepriamo predávať, dodávať, prevádzať alebo vyvážať do KĽDR surovú ropu uvedenú v prílohe XIe bez ohľadu na to, či má alebo nemá pôvod v Únii.“
            
         
               3.
            
            
               V článku 16g sa odsek 1 nahrádza takto:
               „1.   Odchylne od článku 16f môžu príslušné orgány členských štátov povoliť transakcie so surovou ropou, za predpokladu, že sú splnené všetky tieto podmienky:
               
                           a)
                        
                        
                           príslušný orgán členského štátu stanovil, že daná transakcia slúži výlučne na humanitárne účely a
                        
                     
                           b)
                        
                        
                           členský štát získal na základe individuálneho posúdenia predchádzajúci súhlas sankčného výboru v súlade s bodom 4 rezolúcie BR OSN č. 2397 (2017).“
                        
                     
         
               4.
            
            
               Vkladajú sa tieto články:
               „Článok 16j
               Zakazuje sa priamo alebo nepriamo dovážať, nakupovať alebo prevádzať potraviny a poľnohospodárske výrobky uvedené v prílohe XIg z KĽDR bez ohľadu na to, či majú alebo nemajú pôvod v KĽDR.
               Článok 16k
               Zakazuje sa priamo alebo nepriamo dovážať, nakupovať alebo prevádzať stroje a prístroje a elektrické zariadenia uvedené v prílohe XIh z KĽDR bez ohľadu na to, či majú alebo nemajú pôvod v KĽDR.
               Článok 16l
               Zakazuje sa priamo alebo nepriamo dovážať, nakupovať alebo prevádzať zeminu a kamene, vrátane magnezitu a magnézie uvedené v prílohe XIi z KĽDR bez ohľadu na to, či majú alebo nemajú pôvod v KĽDR.
               Článok 16m
               Zakazuje sa priamo alebo nepriamo dovážať, nakupovať alebo prevádzať drevo uvedené v prílohe XIj z KĽDR bez ohľadu na to, či má alebo nemá pôvod v KĽDR.
               Článok 16n
               Zakazuje sa priamo alebo nepriamo dovážať, nakupovať alebo prevádzať plavidlá uvedené v prílohe XIk z KĽDR bez ohľadu na to, či majú alebo nemajú pôvod v KĽDR.
               Článok 16o
               1.   Odchylne od článkov 16j až 16n môžu príslušné orgány členských štátov povoliť dovoz, nákup alebo prevod položiek uvedených v týchto článkoch najneskôr do 21. januára 2018 za predpokladu, že:
               
                           a)
                        
                        
                           dovoz, nákup alebo prevod sa má uskutočniť na základe písomnej zmluvy, ktorá nadobudla účinnosť pred 22. decembrom 2017 a
                        
                     
                           b)
                        
                        
                           dotknutý členský štát oznámi sankčnému výboru podrobné informácie o takomto dovoze, nákupe alebo prevode najneskôr do 5. februára 2018.
                        
                     2.   Dotknutý členský štát informuje ostatné členské štáty a Komisiu o každom povolení udelenom podľa odseku 1.
               Článok 16p
               Zakazuje sa priamo alebo nepriamo predávať, dodávať, prevádzať alebo vyvážať do KĽDR všetky priemyselné stroje a prístroje, dopravné vozidlá a železo, oceľ a ostatné kovy uvedené v časti A prílohy XIl bez ohľadu na to, či majú alebo nemajú pôvod v Únii.
               Článok 16q
               1.   Príslušné orgány členských štátov môžu povoliť vývoz náhradných dielov potrebných na bezpečnú prevádzku komerčného civilného lietadla KĽDR na prepravu osôb spomedzi modelov a typov lietadiel uvedených v časti B prílohy XIl.
               2.   Dotknutý členský štát informuje ostatné členské štáty a Komisiu o každom povolení udelenom podľa odseku 1.“
            
         
               5.
            
            
               Článok 34 sa mení takto:
               
                           a)
                        
                        
                           odseky 7, 8 a 9 sa vypúšťajú;
                        
                     
                           b)
                        
                        
                           odseky 10, 11 a 12 sa prečíslovávajú na odseky 7, 8 a 9.
                        
                     
         
               6.
            
            
               Články 43 a 44 sa nahrádzajú takto:
               „Článok 43
               1.   Zakazuje sa:
               
                           a)
                        
                        
                           prenajímať alebo najímať plavidlá alebo lietadlá alebo poskytovať služby posádky KĽDR, osobám alebo subjektom uvedeným v prílohe XIII, XV, XVI alebo XVII, akýmkoľvek iným subjektom KĽDR, akýmkoľvek iným osobám alebo subjektom, ktoré sa podieľali na porušovaní ustanovení rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016) alebo č. 2371 (2017), alebo akejkoľvek osobe či subjektu konajúcim v mene alebo podľa pokynov ktorejkoľvek takejto osoby alebo subjektu, ako aj subjektom, ktoré vlastnia alebo ovládajú;
                        
                     
                           b)
                        
                        
                           obstarávať služby posádky plavidiel alebo lietadiel z KĽDR;
                        
                     
                           c)
                        
                        
                           vlastniť, prenajímať, prevádzkovať, najímať, poisťovať akékoľvek plavidlo plaviace sa pod vlajkou KĽDR alebo takémuto plavidlu poskytovať služby klasifikácie plavidiel alebo súvisiace služby;
                        
                     
                           d)
                        
                        
                           poskytovať služby klasifikácie plavidiel pre plavidlá uvedené v prílohe XVIII;
                        
                     
                           e)
                        
                        
                           žiadať o registráciu akékoľvek plavidla, ktoré vlastní, kontroluje alebo prevádzkuje KĽDR alebo štátni príslušníci KĽDR, akékoľvek plavidla uvedeného v prílohe XVIII alebo plavidla, ktorému bola registrácia zrušená iným štátom podľa bodu 24 rezolúcie BR OSN č. 2321 (2016), bodu 8 rezolúcie BR OSN č. 2375 (2017) alebo bodu 12 rezolúcie BR OSN č. 2397 (2017), pomáhať pri registrácii takého plavidla alebo ponechať v registri také plavidlo, alebo
                        
                     
                           f)
                        
                        
                           poskytovať poisťovacie alebo zaisťovacie služby plavidlám vlastneným, kontrolovaným alebo prevádzkovaným KĽDR alebo plavidlám uvedeným v prílohe XVIII.
                        
                     2.   Príloha XVIII zahŕňa plavidlá, ktoré nie sú uvedené v prílohe XIV, o ktorých má Rada dôvod domnievať sa, že boli zapojené do činností alebo na prepravu položiek zakázaných podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2371 (2017), č. 2375 (2017) alebo č. 2397 (2017).
               Článok 44
               1.   Odchylne od zákazu uvedeného v článku 43 ods. 1 písm. a) môžu príslušné orgány členských štátov povoliť lízing, prenájom alebo poskytovanie služieb posádky za predpokladu, že dotknutý členský štát získal na základe individuálneho posúdenia predchádzajúci súhlas sankčného výboru.
               2.   Odchylne od zákazov uvedených v článku 43 ods. 1 písm. c) a e) môžu príslušné orgány členských štátov povoliť vlastníctvo, prenájom, prevádzku, nájom alebo poskytovanie služieb klasifikácie plavidiel alebo súvisiacich služieb pre akékoľvek plavidlo plaviace sa pod vlajkou KĽDR, alebo registráciu alebo ponechanie v registri pre akékoľvek plavidlo, ktoré vlastní, kontroluje alebo prevádzkuje KĽDR alebo štátni príslušníci KĽDR, za predpokladu, že dotknutý členský štát získal na základe individuálneho posúdenia predchádzajúci súhlas sankčného výboru.
               3.   Odchylne od zákazu uvedeného v článku 43 ods. 1 písm. d) môžu príslušné orgány členských štátov povoliť poskytovanie služieb klasifikácie plavidiel pre plavidlá uvedené v prílohe XVIII za predpokladu, že dotknutý členský štát získal na základe individuálneho posúdenia predchádzajúci súhlas sankčného výboru.
               4.   Odchylne od zákazu uvedeného v článku 43 ods. 1 písm. e) môžu príslušné orgány členských štátov povoliť registráciu plavidla, ktorému bola registrácia zrušená iným štátom podľa bodu 12 rezolúcie BR OSN č. 2397 (2017) za predpokladu, že dotknutý členský štát získal na základe individuálneho posúdenia predchádzajúci súhlas sankčného výboru.
               5.   Odchylne od zákazu uvedeného v článku 43 ods. 1 písm. f) môžu príslušné orgány členských štátov povoliť poskytovanie poisťovacích a zaisťovacích služieb za predpokladu, že sankčný výbor na základe individuálneho posúdenia vopred stanovil, že plavidlo vykonáva činnosti výlučne na účely obživy, ktoré nebudú využité osobami alebo subjektmi KĽDR na vytváranie príjmov, alebo výlučne na humanitárne účely.
               6.   Dotknutý členský štát informuje ostatné členské štáty a Komisiu o každom povolení udelenom podľa odsekov 1, 2, 3, 4 a 5.“
            
         
               7.
            
            
               Článok 45 sa nahrádza takto:
               „Článok 45
               1.   Odchylne od zákazov vyplývajúcich z rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2371 (2017), č. 2375 (2017) alebo č. 2397 (2017) môžu príslušné orgány členských štátov povoliť akékoľvek činnosti, ak sankčný výbor na základe individuálneho posúdenia stanovil, že sú potrebné na uľahčenie práce medzinárodných a mimovládnych organizácií vykonávajúcich činnosti v oblasti pomoci a podpory v KĽDR v prospech civilného obyvateľstva v KĽDR alebo na akýkoľvek iný účel, ktorý je v súlade s cieľmi uvedených rezolúcií BR OSN.
               2.   Dotknutý členský štát informuje ostatné členské štáty a Komisiu o každom povolení udelenom podľa odseku 1.“
            
         
               8.
            
            
               Vkladá sa tento článok:
               „Článok 45a
               1.   Ak toto nariadenie nestanovuje inak a odchylne od zákazov vyplývajúcich z rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017), č. 2371 (2017), č. 2375 (2017) alebo č. 2397 (2017) môžu príslušné orgány členských štátov povoliť na základe individuálneho posúdenia akékoľvek činnosti potrebné na fungovanie diplomatických misií či konzulárnych úradov členských štátov v KĽDR podľa Viedenských dohovorov z rokov 1961 a 1963 alebo medzinárodných organizácií požívajúcich výsady v súlade s medzinárodným právom v KĽDR.
               2.   Dotknutý členský štát informuje ostatné členské štáty a Komisiu o každom povolení udelenom podľa odseku 1.“
            
         
               9.
            
            
               V článku 46 sa písmeno b) nahrádza takto:
               
                           „b)
                        
                        
                           meniť časti II, III, IV, V, VI, VII, VIII a IX prílohy II a prílohy VI, VII, IX, X, XI, XIa, XIb, XIc, XId, XIe, XIf, XIg, XIh, XIi, XIj, XIk a XIl na základe rozhodnutí sankčného výboru alebo BR OSN a aktualizovať číselné znaky kombinovanej nomenklatúry uvedené v prílohe I k nariadeniu (EHS) č. 2658/87;“
                        
                     
         
               10.
            
            
               V článku 47 sa odsek 2 nahrádza takto:
               „2.   Ak Rada rozhodne, že sa na fyzickú alebo právnickú osobu, subjekt alebo orgán majú vzťahovať opatrenia uvedené v článku 34 ods. 1, 2 alebo 3 alebo, že určité plavidlo má byť označené podľa článku 43, zodpovedajúcim spôsobom zmení prílohy XV, XVI, XVII a XVIII.“
            
         
               11.
            
            
               Vkladá sa tento článok:
               „Článok 47a
               1.   Prílohy XV, XVI, XVII a XVIII sa pravidelne preskúmavajú, a to aspoň raz za 12 mesiacov.
               2.   V prílohách XIII, XIV, XV, XVI, XVII a XVIII sa uvedú dôvody zaradenia dotknutých osôb, subjektov, orgánov a plavidiel do zoznamu.
               3.   V prílohách XIII, XIV, XV, XVI, XVII a XVIII sa uvedú podľa dostupnosti aj informácie potrebné na určenie totožnosti dotknutých fyzických alebo právnických osôb, subjektov, orgánov a plavidiel. V prípade fyzických osôb môžu tieto informácie zahŕňať mená vrátane iných používaných mien, dátum a miesto narodenia, štátnu príslušnosť, číslo cestovného pasu a preukazu totožnosti, pohlavie, adresu, ak je známa, a funkciu alebo povolanie. V prípade právnických osôb, subjektov a orgánov môžu tieto informácie zahŕňať názvy, miesto a dátum registrácie, registračné číslo a miesto podnikania.“
            
         
               12.
            
            
               V článku 53 ods. 1 sa písmeno a) nahrádza takto:
               
                           „a)
                        
                        
                           označené osoby, subjekty alebo orgány uvedené v prílohe XIII, XV, XVI alebo XVII, alebo vlastníci plavidiel uvedených v prílohe XIV alebo prílohe XVIII;“
                        
                     
         
               13.
            
            
               Text uvedený v prílohe I k tomuto nariadeniu sa vkladá ako príloha XIg.
            
         
               14.
            
            
               Text uvedený v prílohe II k tomuto nariadeniu sa vkladá ako príloha XIh.
            
         
               15.
            
            
               Text uvedený v prílohe III k tomuto nariadeniu sa vkladá ako príloha XIi.
            
         
               16.
            
            
               Text uvedený v prílohe IV k tomuto nariadeniu sa vkladá ako príloha XIj.
            
         
               17.
            
            
               Text uvedený v prílohe V k tomuto nariadeniu sa vkladá ako príloha XIk.
            
         
               18.
            
            
               Text uvedený v prílohe VI k tomuto nariadeniu sa vkladá ako príloha XIl.
            
         
               19.
            
            
               Príloha XV sa mení v súlade s prílohou VII k tomuto nariadeniu.
            
         
               20.
            
            
               Text uvedený v prílohe VIII k tomuto nariadeniu sa dopĺňa ako príloha XVIII.
            
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 26. februára 2018
      
         
            Za Radu
         
         
            predsedníčka
         
         F. MOGHERINI
      
   
   
      (1)  Ú. v. EÚ L 141, 28.5.2016, s. 79.
   
      (2)  Nariadenie Rady (EÚ) 2017/1509 z 30. augusta 2017 o reštriktívnych opatreniach voči Kórejskej ľudovodemokratickej republike a o zrušení nariadenia (ES) č. 329/2007 (Ú. v. EÚ L 224, 31.8.2017, s. 1).
   
      (3)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
   
      (4)  Rozhodnutie Rady (SZBP) 2018/293 z 26. februára 2018, ktorým sa mení rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike (Ú. v. EÚ L 55, 27.2.2018, s. 50).
   
      PRÍLOHA I
      „
            PRÍLOHA XIg
            
               POTRAVINY A POĽNOHOSPODÁRSKE VÝROBKY PODĽA ČLÁNKU 16j
            
            VYSVETLIVKA
            Číselné znaky nomenklatúry sú prevzaté z kombinovanej nomenklatúry vymedzenej v článku 1 ods. 2 nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku a stanovenej v prílohe I k uvedenému nariadeniu, ktoré sú platné v čase uverejnenia tohto nariadenia a mutatis mutandis v znení neskorších predpisov.
            
                        Číselný znak KN
                     
                     
                        Opis
                     
                  
                        07 
                     
                     
                        Zelenina, jedlé rastliny, korene a hľuzy
                     
                  
                        08 
                     
                     
                        Jedlé ovocie a orechy; šupy citrusových plodov alebo melónov
                     
                  
                        12 
                     
                     
                        Olejnaté semená a olejnaté plody; rôzne zrná, semená a plody; priemyselné alebo liečivé rastliny; slama a krmoviny
                     
                  “
   
   
      PRÍLOHA II
      „
            PRÍLOHA XIh
            
               STROJE A PRÍSTROJE A ELEKTRICKÉ ZARIADENIA PODĽA ČLÁNKU 16k
            
            VYSVETLIVKA
            Číselné znaky nomenklatúry sú prevzaté z kombinovanej nomenklatúry vymedzenej v článku 1 ods. 2 nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku a stanovenej v prílohe I k uvedenému nariadeniu, ktoré sú platné v čase uverejnenia tohto nariadenia a mutatis mutandis v znení neskorších predpisov.
            
                        Číselný znak KN
                     
                     
                        Opis
                     
                  
                        84 
                     
                     
                        Jadrové reaktory, kotly, stroje, prístroje a mechanické zariadenia; ich časti a súčasti
                     
                  
                        85 
                     
                     
                        Elektrické stroje, prístroje a zariadenia a ich časti a súčasti; prístroje na záznam a reprodukciu zvuku, prístroje na záznam a reprodukciu televízneho obrazu a zvuku, časti a súčasti a príslušenstvo týchto prístrojov
                     
                  “
   
   
      PRÍLOHA III
      „
            PRÍLOHA XIi
            
               ZEMINA A KAMENE, VRÁTANE MAGNEZITU A MAGNÉZIE PODĽA ČLÁNKU 16l
            
            VYSVETLIVKA
            Číselné znaky nomenklatúry sú prevzaté z kombinovanej nomenklatúry vymedzenej v článku 1 ods. 2 nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku a stanovenej v prílohe I k uvedenému nariadeniu, ktoré sú platné v čase uverejnenia tohto nariadenia a mutatis mutandis v znení neskorších predpisov.
            
                        Číselný znak KN
                     
                     
                        Opis
                     
                  
                        25 
                     
                     
                        Soľ; síra; zeminy a kamene; sadra, vápno a cement
                     
                  “
   
   
      PRÍLOHA IV
      „
            PRÍLOHA XIj
            
               DREVO PODĽA ČLÁNKU 16m
            
            VYSVETLIVKA
            Číselné znaky nomenklatúry sú prevzaté z kombinovanej nomenklatúry vymedzenej v článku 1 ods. 2 nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku a stanovenej v prílohe I k uvedenému nariadeniu, ktoré sú platné v čase uverejnenia tohto nariadenia a mutatis mutandis v znení neskorších predpisov.
            
                        Číselný znak KN
                     
                     
                        Opis
                     
                  
                        44 
                     
                     
                        Drevo a výrobky z dreva; drevné uhlie
                     
                  “
   
   
      PRÍLOHA V
      „
            PRÍLOHA XIk
            
               PLAVIDLÁ PODĽA ČLÁNKU 16n
            
            VYSVETLIVKA
            Číselné znaky nomenklatúry sú prevzaté z kombinovanej nomenklatúry vymedzenej v článku 1 ods. 2 nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku a stanovenej v prílohe I k uvedenému nariadeniu, ktoré sú platné v čase uverejnenia tohto nariadenia a mutatis mutandis v znení neskorších predpisov.
            
                        Číselný znak KN
                     
                     
                        Opis
                     
                  
                        89 
                     
                     
                        Lode, člny a plávajúce zariadenia
                     
                  “
   
   
      PRÍLOHA VI
      „
            PRÍLOHA XII
            ČASŤ A
            
               Priemyselné stroje a prístroje, dopravné vozidlá a železo, oceľ a ostatné kovy podľa článku 16p
            
            VYSVETLIVKA
            Číselné znaky nomenklatúry sú prevzaté z kombinovanej nomenklatúry vymedzenej v článku 1 ods. 2 nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku a stanovenej v prílohe I k uvedenému nariadeniu, ktoré sú platné v čase uverejnenia tohto nariadenia a mutatis mutandis v znení neskorších predpisov.
            
                        Číselný znak KN
                     
                     
                        Opis
                     
                  
                        72 
                     
                     
                        Železo a oceľ
                     
                  
                        73 
                     
                     
                        Predmety zo železa alebo z ocele
                     
                  
                        74 
                     
                     
                        Meď a predmety z nej
                     
                  
                        75 
                     
                     
                        Nikel a predmety z neho
                     
                  
                        76 
                     
                     
                        Hliník a predmety z neho
                     
                  
                        78 
                     
                     
                        Olovo a predmety z neho
                     
                  
                        79 
                     
                     
                        Zinok a predmety z neho
                     
                  
                        80 
                     
                     
                        Cín a predmety z neho
                     
                  
                        81 
                     
                     
                        Ostatné základné kovy; cermety; predmety z nich
                     
                  
                        82 
                     
                     
                        Nástroje, náradie, nožiarsky tovar, lyžice a vidličky zo základného kovu; ich časti a súčasti zo základného kovu
                     
                  
                        83 
                     
                     
                        Rôzne predmety zo základného kovu
                     
                  
                        84 
                     
                     
                        Jadrové reaktory, kotly, stroje, prístroje a mechanické zariadenia; ich časti a súčasti
                     
                  
                        85 
                     
                     
                        Elektrické stroje, prístroje a zariadenia a ich časti a súčasti; prístroje na záznam a reprodukciu zvuku, prístroje na záznam a reprodukciu televízneho obrazu a zvuku, časti a súčasti a príslušenstvo týchto prístrojov
                     
                  
                        86 
                     
                     
                        Železničné alebo električkové lokomotívy, koľajové vozidlá a ich časti a súčasti; zvrškový upevňovací materiál železničných alebo električkových tratí a jeho časti a súčasti; mechanické (vrátane elektromechanických) dopravné signalizačné zariadenia všetkých druhov
                     
                  
                        87 
                     
                     
                        Vozidlá, iné ako železničné alebo električkové koľajové vozidlá, a ich časti a súčasti a príslušenstvo
                     
                  
                        88 
                     
                     
                        Lietadlá, kozmické lode a ich časti a súčasti
                     
                  
                        89 
                     
                     
                        Lode, člny a plávajúce konštrukcie
                     
                  ČASŤ B
            
               Modely a typy lietadiel podľa článku 16q ods. 1
            
            An-24R/RV, An-148-100B, Il-18D, Il-62M, Tu-134B-3, Tu-154B, Tu-204-100B a Tu-204-300.
         “
   
   
      PRÍLOHA VII
      V prílohe XV k naradeniu (EÚ) 2017/1509 sa vypúšťajú tieto záznamy:
      
                  a)
               
               
                  Fyzické osoby označené v súlade s článkom 34 ods. 4 písm. a)
                  
                              „23.
                           
                           
                              PAK Yong-sik (alias PAK Yong Sik)
                           
                           
                               
                           
                           
                              20.5.2016
                           
                           
                              Generál, člen odboru pre štátnu bezpečnosť, minister ľudových ozbrojených síl. Člen Ústrednej vojenskej komisie Kórejskej strany pracujúcich a Národnej obrannej komisie, ktorá bola hlavným orgánom pre otázky národnej obrany v KĽDR pred tým, ako sa po reforme stala Komisiou pre štátne záležitosti (SAC); obidve uvedené komisie sú hlavnými orgánmi pre otázky národnej obrany v KĽDR. Bol prítomný pri testovaní balistických rakiet v marci 2016. Zodpovedný za podporu alebo presadzovanie programov KĽDR týkajúcich sa jadrových zbraní, balistických rakiet alebo iných zbraní hromadného ničenia.
                           
                        
                              31.
                           
                           
                              KIM Jong Sik
                           
                           
                              Zástupca riaditeľa Odboru vojenského priemyslu (Munitions Industry Department) na Ministerstve vojenského priemyslu.
                           
                           
                              16.10.2017
                           
                           
                              Ako zástupca riaditeľa Odboru vojenského priemyslu poskytuje podporu programom KĽDR v oblasti jadrových zbraní a balistických rakiet; zároveň sa v roku 2016 zúčastnil na podujatiach týkajúcich sa jadrových zbraní a balistických rakiet a v marci 2016 bol prítomný na prezentácii zariadenia, o ktorom sa KĽDR vyjadrila, že ide o miniaturizované jadrové zariadenie.“
                           
                        
            
                  b)
               
               
                  Právnické osoby, subjekty a orgány označené v súlade s článkom 34 ods. 4 písm. a)
                  
                              „5.
                           
                           
                              Ministerstvo ľudových ozbrojených síl
                           
                           
                              16.10.2017
                           
                           
                              Zodpovedné za poskytovanie podpory a pokynov strategickým raketovým silám KĽDR, ktoré velia jednotkám KĽDR pre jadrové a konvenčné strategické rakety. Strategické raketové sily boli zaradené do zoznamu na základe rezolúcie Bezpečnostnej rady Organizácie Spojených národov č. 2356 (2017).“
                           
                        
            
                  c)
               
               
                  Fyzické osoby označené v súlade s článkom 34 ods. 4 písm. b)
                  
                              „5.
                           
                           
                              CHOE Chun-Sik (alias CHOE Chun Sik)
                           
                           
                              Dátum narodenia: 23.12.1963
                              Miesto narodenia: Pchjongjang, KĽDR
                              Číslo cestovného pasu: 745132109
                              Platný do 12.2.2020
                           
                           
                              3.7.2015
                           
                           
                              Riaditeľ odboru zaistenia v ústredí spoločnosti Korea National Insurance Corporation (KNIC) v Pchjongjangu, konajúci v mene KNIC alebo podľa jej pokynov.“
                           
                        
            
   
      PRÍLOHA VIII
      
         „PRÍLOHA XVIII
         Plavidlá podľa článku 43 ods. 1 písm. d), e) a f).“